Afsondering: 'Opoffering, nie straf' | Maroela Media
Die regering het Saterdagoggend meer besonderhede begin bekend maak oor die geleidelike verslapping van die regulasies van die staat van landwye afsondering.
Nkosazana Dlamini-Zuma, minister van samewerkende regering, het Saterdagoggend gesê mense moet deeglik kennis neem dat die verslapte bepalings eers op Vrydag 1 Mei in werking tree.
"Wanneer ons na vlak 4 beweeg en nie aan die voorwaardes voldoen nie, gaan die regering geen ander keuse hê as om vlak 5 weer in te stel nie. As almal gehoor gee aan die regulasies, gaan ons dalk op vlak 4 kan bly."
Vlak 4 beteken dat streng bepalings steeds geld om die verspreiding van Covid-19 te bekamp.
Meer mense sal egter toegelaat word om terug te keer werk toe. Dit sal egter onder streng voorwaardes wees en behoorlike higiëniese maatreëls moet geld. Dlamini-Zuma het gewaarsku dat die kultuur in die werkplek boonop moet verander: Mense sal mekaar nie meer kan omhels of soen as hulle mekaar lanklaas gesien het nie en mense moet so min as moontlik aan mekaar probeer raak.
Deurlopende toetse moet ook in die werkplek vir die virus gedoen word. Indien 'n Covid-19-geval wel aangemeld word, sal die onderneming tydelik moet sluit.
Dlamini-Zuma het ook na 'n klokreël verwys, maar nie daaroor uitgebrei nie. Luidens 'n twiet van die nasionale departement van samewerkende regering gaan dié reël van 20:00 tot 05:00 geld.
Suid-Afrikaners sal net toegelaat word om noodsaaklike uitstappies te doen as hul monde en neuse behoorlik bedek is, verkieslik met 'n lapmasker, het Dlamini-Zuma gesê.
"Ons moet opofferings maak. Dit is nie 'n straf nie; dit is opofferings wat ons moet maak vir ons land, ons ekonomie en ons medeburgers.
"Dit is nie die beperkings wat die ekonomie gaan verwoes nie, maar die pandemie. Ons moet by die bepalings hou."
Die minister van handel en nywerheid, Ebrahim Patel, gaan na verwagting binnekort meer besonderhede oor die verslapping van die regulasies vir die verskillende bedrywe bekend maak. Hou Maroela Media dop vir meer inligting.
Wat word steeds nie toegelaat nie?
Geen reis tussen provinsies nie, behalwe in uitsonderlike omstandighede soos om terug te keer werk toe, of vir 'n begrafnis.
Geen sosiale besoeke nie.
Gimnasiums bly gesluit en geen "georganiseerde aktiwiteite" word toegelaat nie. Mense mag onder "streng voorwaardes" oefen.
Geen groot saamtrekke word toegelaat nie.
Bog, aandklokreël is 'n oorlogsdaad. Die regering gaan nou nog verder buite die grense van grondwetlikheid. Die staatsgreep van 'n spesiale soort het nou 'n nuwe gedaante bygekry.
Jy is verkeerd dlamini zuma. Om iets op te offer , is om dit vrywillig te doen. Om verbied te word om te werk en nie salaris te verdien nie is n straf. Net soos wat dit n straf is om na jou luister.. skrikwekkend om te dink sy was amper president.
Sal graag wil weet hoe die vrou n dr geword. Dis onmoontlik om haar te verstaan en sy dink sy praat mer laerskool kinders. Dan dreig sy ook nog om terug te gaan vlak 5 as ons stout is en reels oortree. Pateties. Dan praat sy van n klok reeling van 20h00 tot 05h00 .
Dink ons geagte Minister dat ons nou skielik almal graad R kindertjies is met haar klokreël? Vlak 5 het nie eens n klokreël gehad nie, al was beweging byna heeltemal beperk. Of verstaan ek dan net die vlakke heeltemal verkeerd? Met sulke gedrag, word samewerking verander na rebellie. Behandel iemand soos n kind en hy tree op soos n kind!
Wel, dit is 'n enorme straf vir iets wat waarskynlik nie gaan gebeur nie. Ons land se ekonomie is in sy kanon in. Mense ly honger, het nie werk nie, verloor hulle werk, ens. En sy noem dit nie straf nie maar opiffering! Sy moet haar kop laat lees want lyk my nie sy weet van swaarkry nie, sonder werk wees, wonder wat sy haar kinders, bejaarde ouers of familie gaan gee om te eet nie, of rekeninge betaal nie. Dalk nie geld het vir krag nie, huur ens. Die paar sterftes regverdig nie hierdie gemors nie. Daar word nog… Lees meer »